РЕШЕНИЕ НА КОМИСИЯТА
от 14 ноември 2007 година
за изготвяне на списък с региони и области, които отговарят на изискванията за финансиране по раздела за трансгранично сътрудничество от Инструмента за предприсъединителна помощ за целите на трансграничното сътрудничество между държавите-членки и страните бенефициери за периода 2007-2013 г.
(2007/766/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1085/2006 на Съвета от 17 юли 2006 г. за създаване на Инструмент за предприсъединителна помощ (ИПП) (1),
като взе предвид Регламент (ЕО) № 718/2007 на Комисията от 12 юни 2007 г. за прилагане на Регламент (ЕО) № 1085/2006 на Съвета (2), и по-специално член 88, параграф 1 от него,
като има предвид, че:
(1)
Съгласно член 9 от Регламент (ЕО) № 1085/2006 разделът за трансгранично сътрудничество от Инструмента за предприсъединителна помощ подкрепя трансграничното сътрудничество между страните бенефициери и държавите-членки. В този случай помощта по раздела за трансгранично сътрудничество от Инструмента за предприсъединителна помощ включва в своя обхват регионите, разположени от двете страни на границата(ите), била(и) тя(те) сухоземна(и) или морска(и).
(2)
Съгласно член 88, параграф 1 от Регламент (ЕО) № 718/2007 за целите на трансграничното сътрудничество между държавите-членки и страните бенефициери областите, които отговарят на изискванията за финансиране, са регионите от ниво 3 на NUTS или при липса на класификация NUTS, еквивалентните области по сухопътните граници между Общността и страните бенефициери, както и по морските граници между Общността и страните бенефициери, които са отделени по общо правило най-много със 150 километра, като се вземат предвид потенциалните корекции, необходими за осигуряване на съгласуваност и последователност на действието за сътрудничество.
(3)
Член 88, параграф 1 от Регламент (ЕО) № 718/2007 предвижда, че веднага след влизането на посочения регламент в сила Комисията следва да приеме списък с допустими региони в Общността, който да е валиден до 31 декември 2013 г.,
РЕШИ:
Член единствен
За целите на трансграничното сътрудничество между държавите-членки и страните бенефициери по ИПП съгласно член 88, параграф 1 от Регламент (ЕО) № 718/2007, регионите, които отговарят на изискванията за финансиране по раздела за трансгранично сътрудничество от Инструмента за предприсъединителна помощ са посочените в приложение I (държави-членки) и приложение II (страни бенефициери).
Съставено в Брюксел на 14 ноември 2007 година.